Елтън Джон
Сър Елтън Джон (), роден като Рѐджиналд Кѐнет Дуайт (Reginald Kenneth Dwight), е английски певец, пианист и композитор.

В своята дългогодишна кариера (стартирала през 1962 г.) той се радва на световна известност, достигнала своя връх през седемдесетте години на двадесети век. Елтън Джон е продал над 450 млн. албума и над 200 млн. сингъла по цял свят, което го прави един от най-успешните изпълнители за всички времена.

Биография 
Елтън Джон е роден на 25 март 1947 г. в лондонското предградие Пинър, Великобритания.

Заедно с продуцента Бърни Топин Елтън Джон създава най-забележителната част от творчеството си през 70-те години. Негови песни от този период като Your Song, Rocket Man, Daniel, Sorry Seems To Be The Hardest Word са се превърнали в класика и стандарт в поп музиката.

Други негови известни песни от 80-те години са I'm Still Standing, I Guess That's Why They Call It The Blues, Nikita, Sad Songs, дуетът с Джордж Майкъл Don't Let The Sun Go Down On Me. За композициите, включени в песента на анимационния филм на Уолт Дисни Цар Лъв, за които печели Оскар. В периода 1970 – 1997 г. Елтън Джон има поне по един хит годишно, който се класира в американския чарт Топ 40.

През 1997 г., след трагичната смърт на принцеса Даяна, Елтън Джон и Бърни Топин написват нова версия на песента си Candle in the Wind (написана в оригинал в памет на Мерилин Монро). Джон изпълнява песента на погребението на принцесата и Candle in the Wind 1997 се превръща в един от най-продаваните сингли на всички времена. За нея той печели награда Грами.

През 1996 г. Елтън Джон е награден с Орден на Британската империя, а през 1998 г. е посветен в рицарство от кралица Елизабет II за изключителен музикален принос и активна благотворителност.

През 1988 г., след развода си с германката Рене Блауел, Елтън Джон открито обявява своята хомосексуалност.

В края на 2005 г. сключва граждански съюз с дългогодишния си партньор Дейвид Фърниш.

На 13 юни 2010 година Елтън Джон изнася концерт на стадион „Локомотив“ в град София. През февруари същата година предизвиква скандал измежду британски и американски христяни, наричайки Иисус Христос „чувствителен и супер интелигентен гей, който наистина е разбирал проблемите на хората“. Джон споменава и че Иисус би подкрепил еднополовите бракове.

Източници

Външни препратки 
 Официален сайт

Английски певци
Английски пианисти
Английски композитори
Носители на награда „Грами“
Носители на Златен глобус
Носители на музикални награди на Великобритания
ЛГБТ музиканти от Англия
ЛГБТ композитори
Гей мъже
ЛГБТ активисти от Великобритания
Командори на Ордена на Британската империя